Diari Oficial de la Generalitat Valenciana


Sumari del DOGV 8262, del 27-03-2018 (2018/3039)

ORDRE 5/2018, de 23 de març, de la Conselleria d'Educació, Investigació, Cultura i Esport, per la qual es declara bé de rellevància local immaterial els dossers o dossels de Setmana Santa d'Alzira.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8262

Data del DOGV
:   27-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3039


Data del document
:   23-03-2018

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Descriptors 

:   * Conselleria d'Educació, Investigació, Cultura i Esport
    * Alzira

ORDRE 5/2018, de 23 de març, de la Conselleria d'Educació, Investigació, Cultura i Esport, per la qual es declara bé de rellevància local immaterial els dossers o dossels de Setmana Santa d'Alzira. [2018/3039]  
  
L'article 1.3 de la Llei 4/1998, d'11 de juny, de patrimoni cultural valencià estableix que formen part del patrimoni cultural valencià, en qualitat de béns immaterials del patrimoni etnològic, les creacions, coneixements, tècniques, pràctiques i usos més representatius i valuosos de les formes de vida i de la cultura tradicional valenciana.  
  
Els articles 15.5 i 55 de la Llei 4/1998, d'11 de juny, del patrimoni cultural valencià estableix que s'inclouran en la secció cinquena de l'Inventari general del patrimoni cultural valencià, amb la qualificació de béns immaterials de rellevància local, aquelles creacions, coneixements, pràctiques, tècniques, usos i activitats més representatives i valuoses de la cultura i les formes de vida tradicionals valencianes. Igualment s'inclouran els béns immaterials que siguen expressions de les tradicions del poble valencià en les seues manifestacions musicals, artístiques, gastronòmiques o d'oci, i en especial aquelles que han sigut objecte de transmissió oral i les que mantenen i potencien l'ús del valencià.  
  
Vist l'informe que hi ha en l'expedient administratiu i de conformitat amb el mateix; fent ús de les facultats que confereix l'article 56 de la Llei 4/1998, d'11 de juny, del patrimoni cultural valencià; l'article 20 del Decret 140/2014, de 5 de setembre, pel qual s'aprova el Reglament orgànic i funcional de la Conselleria d'Educació, Cultura i Esport; i l'article 19.1 del Decret 62/2011, de 20 de maig, pel qual es regula el procediment de declaració i el règim de protecció dels béns de rellevància local. I després de la notificació de la resolució d'incoació als interessats en el procediment, i no havent rebut cap al·legació a la seua protecció patrimonial,  
  
  
ORDENE  
  
Primer  
Declarar bé de rellevància local immaterial els dossers o dossels de Setmana Santa d'Alzira.  
  
Segon  
En atenció a allò que disposa l'article 56 de la Llei de la Generalitat Valenciana 4/1998, d'11 de juny, del patrimoni cultural valencià, es determinen els valors del bé que justifiquen la seua declaració i es descriuen els detalls que permeten la seua precisa identificació, en l'annex que s'adjunta a aquesta ordre.  
  
Tercer  
La protecció dels dossers o dossels de Setmana Santa d'Alzira com a patrimoni cultural immaterial es concretarà en les mesures següents:  
a) Realitzar tasques d'identificació, descripció, investigació, estudi i documentació amb criteris científics.  
b) Incorporar els testimonis disponibles a suports materials que garantisquen la seua protecció i preservació.  
c) Vetlar pel normal desenvolupament i la pervivència d'aquesta manifestació cultural, així com tutelar la conservació dels seus valors tradicionals i la seua transmissió a les generacions futures.  
Qualsevol canvi que excedisca el normal desenvolupament dels elements que formen aquesta manifestació cultural s'haurà de comunicar a la direcció general competent en matèria de patrimoni cultural per a, si és el cas, la seua autorització administrativa i consegüent modificació d'aquesta ordre.  
Les accions de salvaguarda que es projecten hauran de tindre en compte, de manera molt especial, els riscos de desvirtuació que es podrien derivar del turisme massiu, així com la necessitat de valorar i protegir adequadament els oficis tradicionals associats a aquesta manifestació.  
La gestió del patrimoni cultural protegit per aquesta declaració de bé de rellevància local immaterial, correspon als membres de les confraries i germandats i la Junta de Germandats i Confraries de Setmana Santa i a l'Ajuntament d'Alzira.  
  
  
Disposició addicional   
  
Única. Inscripció en l'Inventari General del Patrimoni Cultural Valencià  
La present declaració queda inscrita en la secció cinquena de l'Inventari general del patrimoni cultural valencià.  
  
Disposició final  
  
Única  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 23 de març de 2018  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX  
Exposició de motius  
  
Els dossers o dossels d'Alzira formen part de la nostra tradició cultural en referència als actes i festejos de la Setmana Santa. És un element plenament identificatiu de la Setmana Santa d'Alzira.  
Es tracta de muntatges expositius per a mostrar les imatges devocionals durant la Setmana Santa. La tradició fa que els alzirencs guarnisquen les imatges i el fervor que això desperta la converteixen en una part essencial de la festa d'Alzira. La competició que hi ha entre les diverses confraries i germandats per tindre el millor dosser i el que desperte més sentiment i devoció la converteixen en una tradició viva, que se supera any rere any i on es desitja, per mitjà de les tècniques i els efectes més moderns, generar un clima que transporte l'espectador a un pla espiritual donant, per dir-ho així, «vida» a les imatges. El desig de superació de les confraries en cada dosser, el fervor, la unanimitat de tot el poble a mantindre aquesta festa, la tradició que va transformant-se, etc. fan d'aquesta una part important i un exponent indispensable d'originalitat i festa. Cada any implica un esforç considerable perquè es fa amb caràcter efímer, ja que es confeccionen ex novo amb motiu de l'exposició i exaltació de les imatges.  
Aquestes manifestacions no són exclusives d'Alzira. Pobles pròxims també les tenen, encara que possiblement no tan espectaculars ni tan significatives, però també formen part d'aquesta tradició de Setmana Santa. Atesos la popularitat i el fervor que genera en la zona i triada com a exemple de tradició local, la protecció i preservació d'aquesta tradició és adequada per a entendre millor l'evolució de certes tradicions del nostre entorn cultural i dels nostres pobles.  
  
1. Dades sobre el bé objecte de la declaració:  
1.1. Denominació: dossers o dossels de la Setmana Santa d'Alzira.  
1.2. Localitat: Alzira.  
1.3. Data de realització: del Dilluns Sant al Dijous Sant.  
1.4. Actors principals: els membres de les confraries i germandats i la Junta de Germandats i Confraries de Setmana Santa.  
  
2. Descripció del bé  
Els dossers o dossels de la Setmana Santa d'Alzira són un element plenament diferenciador, resultat de l'evolució i progressió de la concepció originària del dosser, a partir de l'ornamentació senzilla duta a terme pels clavaris devots d'una imatge determinada, que consisteix a penjar els millors domassos de casa complementats de vegades amb motius florals, que al llarg d'aquests últims anys arriben fins a la realització de recreacions de determinades escenes de la passió, buscant atorgar-los el màxim realisme possible, i fins i tot hi ha un tercer tipus, l'escenogràfic, que busca aconseguir una ambientació efectista.  
Aquest costum ja apareix en el segle XVII, perquè en una obra de 1663 de Juan Alonso apareixen descrits els altars confeccionats en edificis religiosos, civils i domicilis particulars, amb una clara similitud amb els actuals dossers, cosa que dóna credibilitat al fet que ja en aquella època es tinguera el costum de guarnir també les imatges durant les celebracions de la Setmana Santa. Documentalment apareix el 1797, en l'expedient dirigit a l'Arquebisbat de València per a l'aprovació dels estatuts de la Confraria de la Mare de Déu dels Dolors, una indicació en el punt 16 sobre el trasllat: «amb tota solemnitat a casa de l'actual clavari», que devia comportar algun adorn i, per consegüent, una constatació de l'existència dels dossers, que es devien establir arran de l'exemple d'altres confraries de la ciutat amb més antiguitat.  
Els dossers de les diverses modalitats coexisteixen en l'actualitat i són molt apreciats per propis i estranys, que mentre transiten pels carrers d'Alzira s'aturen a admirar, al llarg de tota la Setmana Santa, aquestes obres que any rere any desperten l'admiració i l'expectació, a les quals s'uneix un sentiment de veneració que arribarà a la culminació la vesprada i nit del Divendres Sant amb la processó del Sant Enterrament, en la qual prenen part totes les imatges exposades en els dossers més les de les dues germandats que no participen en el muntatge pel fet que les seues imatges titulars estan durant tot l'any exposades a la veneració pública als temples parroquials respectius, el dels Cavallers de Crist Crucificat en l'Agonia i el de Maria Mare.  
  
En cada un d'aquests casos, el clavari devot d'una determinada imatge o la mateixa confraria o germandat disposen un local d'exposició, diferent cada any, que és convenientment guarnit per algun artista decorador o, en altres casos, per membres de la mateixa germandat o confraria, amb la finalitat que una vegada efectuat el trasllat processional fins al local, s'incorporen les imatges del pas al conjunt perquè el públic les puga visitar l'endemà. L'exposició es prolonga al llarg de tota la setmana, des del dilluns al Dijous Sant. Cada any suposa un esforç considerable perquè es fa amb caràcter efímer, ja que es confeccionen ex novo amb el motiu principal de l'exposició i exaltació de les imatges (cal assenyalar que a Alzira totes les imatges són de grandària natural, per la qual cosa el dosser adquireix dimensions monumentals). El Divendres Sant conclou l'exposició per tal de reposar-les als passos a fi de participar en la processó general del Sant Enterrament, i es destrueix el dosser per complet i es deixa l'edifici en l'estat previ.  
  
Aquest costum tan arrelat ha donat lloc a l'existència entre els germans confrares d'una sana rivalitat perquè el seu dosser siga el millor de tots, per la qual cosa es va instituir a partir de 1963 el Premi al Millor Dosser de la Ciutat, que consisteix en un estendard que s'havia de transmetre d'un any a l'altre, fins que el 1967 es va aprovar que quedara en propietat de la germandat o confraria que l'obtinguera cada any. Aquest premi representa el reconeixement a una labor artística que des de llavors s'ha incrementat ininterrompudament. L'augment en la qualitat dels dossers ha donat lloc al fet que, a partir de 1991 s'ampliaren els premis a tres; encara que no participa en el concurs el confeccionat pels clavaris majors per al pas de la Santa Creu, com tampoc ho fa el que es confecciona per al pas del Santíssim Crist Crucificat, de titularitat municipal. Determinar quin és el millor dosser ha sigut sempre una qüestió polèmica, per les preferències de cada u, raó per la qual han anat variant els criteris que determinen l'elecció del jurat.  
Les obres estan obertes al públic des del dilluns al Dijous Sant. Per a visitar-les és necessari el plànol de la ubicació, ja que cada any canvia el lloc on es troba cada figura. Participen en el muntatge d'aquests vint dossers, entre confraries i germandats:  
1. Sant Sopar  
2. Sant Calze  
3. Oració de Jesús a l'Hort  
4. Prendiment del Senyor i Mare de Déu de l'Esperança  
5. Crist a la Columna  
6. Coronació d'Espines  
7. Santíssim Eccehomo  
8. Jesús Natzaré i la Mare de Déu del Sufragi  
9. Santa Faç  
10. Sant Espoli i Mare de Déu del Perdó  
12. Crucifixió de Jesús en la Creu  
14. Maria - Davallament de la Creu  
15. Mare de Déu dels Dolors  
16. Santa Maria Magdalena  
17. Sepulcre  
18. Mare de Déu de la Soledat  
19. Santa Creu (JGC)  
20. Crist Crucificat Mort a la Creu  
Díhuit són els que competeixen per a l'obtenció del Premi al Millor Dosser de la Ciutat i, els altres dos, Crist en l'Agonia i el de Maria Mare, no participen en el muntatge pel fet que les imatges estan durant tot l'any exposades a la devoció popular a les esglésies parroquials respectives.  
2.1. Actes preliminars: creació d'un disseny per al dosser i cerca d'un local que s'adapte a les condicions del que s'ha plantejat. Muntatge de l'escenografia sense les figures dels passos.  
2.2. Part central: realització del trasllat processional fins al local on s'han d'exposar les imatges i integració d'aquestes en el conjunt.  
  
  
3. Elements que formen part del bé:  
3.1. Elements mobles: passos processionals i tots aquells elements utilitzats en l'escenografia (teles, estovalles, flors, arbres decoratius?).  
  
3.2. Elements immobles: local on s'exposen les imatges.  
  
  
4. Definició de l'àmbit espacial i temporal:  
4.1. Espacial: els dossers es poden ubicar en qualsevol punt de la ciutat. No tots els anys trobem el dosser al mateix local, així que el programa d'actes de la Setmana Santa inclou un plànol de la ciutat amb la ubicació de cada imatge.  
4.2. Temporal: són visitables des del dilluns al Dijous Sant, des de primera hora del matí fins a la matinada.